O‘zbekistonda 2020 yil 31 dekabr kuniga qadar yangi namunadagi milliy haydovchilik guvohnomasini almashtirish muddati belgilangan. DXA Toshkent shahar boshqarmasi matbuot xizmatining xabar berishicha, mazkur davlat xizmati bugungi kunda Davlat xizmatlari markazlari orqali ham murojaatchilarga tez va qulay tarzda ko‘rsatib kelinmoqda. Milliy haydovchilik guvohnomalarini guvohnomaning yangi namunalariga almashtirish haydovchilar tomonidan pasport va eski namunadagi haydovchilik guvohnomasi hamda uning taloni taqdim etilganda amalga oshiriladi. Qarorga qo‘ra, eski namunadagi milliy haydovchilik guvohnomalari hamda avtomototransport vositasi ro‘yxatdan o‘tkazilganligi to‘g‘risidagi guvohnomalar 2021 yil 1 yanvardan boshlab haqiqiy emas deb hisoblanishi belgilangan. Bugungi kunda Toshkent shahridagi 7 ta tumanlarida ya’ni Mirzo-Ulug‘bek, Mirobod, Uchtepa, Shayxontohur, Yunusobod, Yakkasaroy, Yashnobod tuman Davlat xizmatlari markazlari orqali ushbu davlat xizmati ko‘rsatib kelinmoqda.